******

REPUBLIKA HRVATSKA

OPĆINSKO DRŽAVNO ODVJETNIŠTVO

 U Z A G R E B U

 Zagreb, Selska cesta 2

Broj: R-54/2021

Zagreb, 31. ožujka 2021.

Na temelju članka 12. i 15. Zakona o javnoj nabavi ( "Narodne novine" broj 120/16, dalje u tekstu: Zakon i članka 5. Poslovnika državnog odvjetništva ("Narodne novine" broj 5/14 ), općinski državni odvjetnik donosi

PRAVILNIK

O PROVEDBI POSTUPAKA JEDNOSTAVNE NABAVE

Članak 1.

Sukladno Zakonu kod nabave robe i usluga procijenjene vrijednosti manje od 200.000,00 kuna, odnosno za nabavu radova manje od 500.000,00 kuna (dalje u tekstu: jednostavna nabava) ne primjenjuju se odredbe navedenog Zakona, odnosno nije potrebno provoditi postupke javne nabave.

Pravila, uvjete i postupke jednostavne nabave utvrđuje naručitelj Općinsko državno odvjetništvo u Zagrebu (dalje u tekstu: Naručitelj) ovim Pravilnikom o provedbi postupaka jednostavne nabave ( dalje u tekstu: Pravilnik), uzimajući u obzir načela javne nabave te mogućnosti primjene elektroničkih sredstva komunikacije.

Prilikom nabave roba, usluga i radova pored ovog Pravilnika, obvezno je primjenjivati i druge važeće zakonske i podzakonske akte, kao i interne akte, koji uređuju područja djelatnosti povezane s predmetom nabave.

Članak 2.

Naručitelj je obvezan primjenjivati odredbe Pravilnika na način koji omogućava učinkovitu javnu nabavu te ekonomično i svrhovito trošenje sredstava.

Naručitelj je u primjeni ovog Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Na sve postupke jednostavne nabave na odgovarajući način se primjenjuju odredbe o sprječavanju sukoba interesa propisane Zakonom.

Članak 3.

Naručitelj je obvezan donijeti plan nabave za poslovnu godinu te ga ažurirati prema potrebi.

 Predmeti nabave čija je procijenjena vrijednost manja od 20.000,00 kuna ne navode se u planu nabave nego se samo evidentiraju.

Jednostavna nabava može se provesti ukoliko je predviđena planom nabave. U slučaju da jednostavna nabava nije planirana u planu nabave naručitelj će dopuniti ili izmijeniti Plan nabave u skladu sa odobrenim financijskim planom.

Ukoliko se prijedlog za nabavu sukladno važećoj proceduri o stvaranju obveza smatra neopravdanim ili ne postoje financijska sredstva za nabavu istog, općinski državni odvjetnik ne odobrava nabavu.

Članak 4.

Odgovorna osoba za uspostavu i zakonitost sustava jednostavne nabave Naručitelja je općinski državni odvjetnik.

Jednostavnu nabavu priprema i provodi pisarnica državnoodvjetničke uprave, voditelj tog Ureda ili druga osoba koju ovlasti općinski državni odvjetnik.

Za jednostavne nabave čija je procijenjena vrijednost nabave veća od 70.000,00 kuna općinski državni odvjetnik može, ali ne mora, imenovati stručno povjerenstvo od najmanje dva člana i odrediti njihove obveze i ovlasti u postupku.

Za jednostavne nabave čija je procijenjena vrijednost nabave manja od 70.000,00 kuna ili se poziv upućuje samo jednom gospodarskom subjektu, općinski državni odvjetnik ne imenuje stručno povjerenstvo.

Članak 5.

Nabava roba, usluga i radova procijenjene vrijednosti manje od 20.000,00 kuna može se provesti izdavanje narudžbenice ili zaključivanjem ugovora s jednim gospodarskim subjektom po vlastitom izboru na temelju ponude ili se može provesti direktno, kupnjom za gotovinu, uplatom na žiro račun i sl. (npr. stručna literatura, seminari i stručna usavršavanja, roba široke potrošnje, sitne obrtničke usluge i sl.).

Nabavu roba, usluga i radova procijenjene vrijednosti od 20.000,00 kuna do 70.000,00 kuna, naručitelj provodi pozivom za dostavu ponude upućenom najmanje jednom gospodarskom subjektu.

Nabavu roba, usluga i radova procijenjene vrijednosti veće od 70.000,00 kuna, pa sve do 200.000,00 kuna za robu i usluge te do 500.000,00 kuna za radove, naručitelj provodi pozivom za dostavu ponude upućenom prema najmanje tri gospodarska subjekta.

Iznimno, ovisno o prirodi predmeta nabave i razini tržišnog natjecanja, u posebnim slučajevima zbog nabave određene robe, usluga i radova procijenjene vrijednosti veće od 70.000,00 kuna pa sve do 200.000,00 kuna za robe i usluge te do 500.000,00 kuna za radove, naručitelj može provesti nabavu pozivom za dostavu ponude upućenom samo jednom gospodarskom subjektu.

Posebni slučajevi iz stavka 4. ovog članka mogu biti slijedeći:

- kada je ponuditelj pravna ili fizička osoba čiji se odabir predlaže zbog specijalističkih stručnih znanja ili drugih specijalnih okolnosti

- izuzetna žurnost nabave ili nepredviđeni događaji

- kada zbog tehničkih ili drugih razloga povezanih sa zaštitom isključivih prava ugovor može izvršiti samo određeni gospodarski subjekt

- kod nabave specifičnih usluga (popravci, servisi i održavanja od strane ovlaštenih servisa, zdravstvene usluge, hotelske usluge, usluge vještaka i sve druge usluge kod kojih je uvjet da ponuditelj posjeduje ovlaštenje za obavljanje specifičnih usluga)

- kada u prethodnom provedenom postupku jednostavne nabave ne pristigne niti jedna ponuda

- za nabavu dodatnih radova, usluga ili robe koji nisu uključeni u prvotnu nabavu, a promjena ugovaratelja koji izvršava osnovni ugovor nije moguća zbog ekonomskih ili tehničkih razloga ili bi prouzročila značajne poteškoće ili znatno povećanje troškova za Naručitelja

- te u ostalim opravdanim slučajevima po Odluci Naručitelja.

Pozivi za dostavu ponuda upućuju se gospodarskim subjektima na dokaziv način (e-mailom, telefaksom, pisanom pošiljkom uz povratnicu ili dostavnicu).

Naručitelj može poziv za dostavu ponude objaviti na svojim internetskim stranicama i/ili Elektroničkom oglasniku javne nabave Republike Hrvatske.

Članak 6.

Pozivom za dostavu ponuda Naručitelj obavještava potencijalne ponuditelje da pokreće jednostavnu nabavu, kako bi zadovoljio svoje potrebe za nabavom.

Pozivu za dostavu ponude prilaže se dokumentacija o nabavi koja može sadržavati ovisno o situaciji:

- opis predmeta nabave

- procijenjenu vrijednost nabave

- tehničke specifikacije

- kriterije za ocjenu jednakovrijednosti

- način izvršenja (npr. sukcesivno, jednokratno)

- rok trajanja ugovora

- rok valjanosti ponude

- mjesto izvršenja

- rok, način i uvjete plaćanja

- odredbe o cijeni ponude (promjenjiva, nepromjenjiva)

- kriterij za odabir ponuda (najniža cijena ili ekonomski najpovoljnija ponuda)

- odredbe o isključenju i uvjete sposobnosti

- potrebna jamstva

- rok za dostavu ponude

- način dostave ponude

- mjesto dostave ponude

- kontakt osobu (ime, prezime, broj telefona i adresu elektroničke pošte) - - ponudbeni list

- troškovnik

- ostalo.

Rok za dostavu ponuda minimalno iznosi pet (5) dana od dana upućivanja poziva i mora biti primjeren predmetu nabave.

Ponude se dostavljaju u zatvorenim omotnicama na adresu Naručitelja ili elektronički ako tako odredi Naručitelj u pozivu.

Protekom roka za dostavu ponude vrši se njihovo otvaranje i odabir. Otvaranje ponuda nije javno, a konačnu odluku o odabiru ili poništenju donosi općinski državni odvjetnik vlastitom ocjenom, na prijedlog ovlaštene osobe ili zapisnika o odabiru koje je sastavilo stručno povjerenstvo.

Odluka se može objaviti na internetskim stranicama Naručitelja i objava ima učinak dostave Odluke. Rok za donošenje Odluke je 30 dana od dana otvaranja ponuda, ako nije drugačije određeno.

Za odabir ponude je dovoljna jedna (1) pristigla ponuda koja udovoljava svim traženim uvjetima od strane Naručitelja.

Na temelju Odluke o odabiru sklapa se ugovor o nabavi ili izdaje narudžbenica najkasnije u roku od 30 dana od dostave Odluke, a isti moraju biti u skladu s uvjetima određenim u Pozivu *za* dostavu ponude, dokumentaciji o nabavi i odabranom ponudom .

Naručitelj može poništiti postupak jednostavne nabave bez ikakvog obrazloženja.

Ponuditelji nemaju pravo žalbe te se u postupcima jednostavne nabave ne primjenjuje postupak pravne zaštite pred Državnom komisijom za kontrolu postupka javne nabave.

Članak 7.

Izmjene ugovora o nabavi koji bi dovele do povećanja ugovorenog iznosa moguća su bez provođenja novog postupka u slučaju kada je ukupna vrijednost svih izmjena bez PDV-a manja od 30% iznosa osnovnog ugovora o nabavi bez PDV-a pod uvjetom da to ne mijenja pravnu prirodu ugovora o nabavi i da se time ne prelaze vrijednosti na koje se primjenjuje Zakon.

Članak 8.

Naručitelj je obvezan do 31. ožujka tekuće godine izraditi statističko izvješće o cjelokupnoj nabavi za prethodnu godinu.

Članak 9.

Ovaj Pravilnik objavit će se na internetskoj stranici Državnog odvjetništva Republike Hrvatske, te oglasnoj ploči, a nakon toga pohraniti u pisarnici državno odvjetničke uprave i Odsjeku za materijalno-financijsko poslovanje, gdje ga svi zaposlenici suda mogu dobiti na uvid.

Ovaj Pravilnik stupa na snagu danom donošenja.

 OPĆINSKI DRŽAVNI ODVJETNIK

 Krunoslav Stjepan Rajačić